דחפור די-9 בשירות צה"ל

| --- | --- |

 מידע כללי
 סוג:  דחפור משוריין
 מדינה מפתחת:  ארצות הברית ארצות הברית (דחפור אזרחי) ישראל ישראל (מיגון והסבה צבאית)
 מדינה מייצרת:  ארצות הברית ארצות הברית (דחפור אזרחי) ישראל ישראל (מיגון והסבה צבאית)
 יצרן:  קטרפילר, צבא הגנה לישראל
 משתמשים עיקריים:   צבא ההגנה לישראל  חיל ההנדסה הקרבית
 משתמשים משניים:   הכוחות המזוינים של ארצות הברית  צבא ארצות הברית   חיל הנחתים של ארצות הברית
 מחיר:  כמיליון דולר
 שנת ייצור:  אזרחי: מ־1954, ממוגן: מ־1986
 מערכה מרכזית:  מלחמת יום הכיפורים, מלחמת לבנון הראשונה, האינתיפאדה השנייה, מבצע חומת מגן, מלחמת לבנון השנייה, מבצע עופרת יצוקה, מבצע צוק איתן, מבצע בית וגן, מלחמת חרבות ברזל, מבצע מחנות קיץ, מבצע חומת ברזל
 מידע טכני
 אורך:  8.7 מטרים (29 רגל)
 רוחב:  4.5 מטרים (15 רגל)
 גובה:  4.1 מטרים (13 רגל)
 משקל:  56–65 טונות (תלוי בדגם)
 מהירות:  9 קמ"ש (קדמי), 11 קמ"ש (אחורי)
 מנוע:  מנוע דיזל תוצרת קטרפילר: 3408C HEUI עם הספק נטו 405 כ"ס (302 קילוואט) ב־D9R  CAT C18 ACERT עם הספק נטו 410–436 כ"ס (306–325 קילוואט) ב־D9T
 שריון:  שריון על תא המפעיל, המערכות המכניות וגחון הכלי; חלונות מזכוכית משוריינת, מיגון כלוב לתא המפעיל וזחלים משוריינים
 צוות:  2 (מפעיל ומפקד)
 מערכות נשק
 חימוש עיקרי:  כף דחפור (להב/סכין) ומעקר (קרס אחורי)
 חימוש משני:  מקלע מאג, חרך ירי ומדוכות עשן
דחפור D9 משוריין של צה"ל בתצוגה לכבוד יום העצמאות ה־66 למדינת ישראל. הדחפור הממוגן מכונה בצה"ל "דובי" וזוכה למיגון כבד המאפשר לו לעבוד בחזית ובשדה הקרב, כולל תחת אש אויב.
דחפור ה־D9 משמש למשימות הנדסה קרבית כגון פריצת צירים, חישוף וניקוי זירות מטענים, חילוץ רכב קרבי משוריין, עבודות עפר וכן לבנייה והריסת מבנים וללחימה בשטח בנוי.
דחפור D9R משוריין של צה"ל עם מיגון דור 3.5 בתצוגה לכבוד יום העצמאות ה־60 למדינת ישראל. הכף ("סכין") הכבדה שבחזית הדחפור היא כלי העבודה העיקרי שלו.
דחפור משוריין די-9, המכונה בצה"ל "דוּבִּי" וידוע בעולם בשם IDF Caterpillar D9 (גם בשפה העברית "D9" נהגה "דִי־נַיין"), הוא אחד מכלי הצמ"ה (ציוד מכני הנדסי) המשוריינים שבשירות חיל ההנדסה הקרבית של צה"ל. כלי זה הוא גרסה צבאית ממוגנת של דחפור זחלי כבד מדגם קטרפילר די-9.
חיל ההנדסה הישראלי מפעיל דחפורים כבדים החל ממלחמת העצמאות. ב־1954 בנתה חברת קטרפילר לראשונה את ה־D9 ועד מהרה הוא מצא את דרכו אל ההנדסה האזרחית בישראל ומשם לשורות צה"ל. כיום צה"ל מחזיק דחפורי D9 רבים במספר דגמים – L (עם 460 כ"ס), N (עם כ־400 כ"ס), R (עם 405 כ"ס) ו־T (עם 410 כ"ס). הצבא מתקין עליהם חליפת מיגון, שריון לכלי רכב, מערכת כיבוי אש ומערכות קשר, וניתן להתקין עליהם גם מקלע (מאג חש"ן 7.62x51 מ"מ נאט"ו) ומדוכות עשן (תוצרת תעש) בעת הצורך. דחפור D9R ממוגן שוקל כ־56 טונות. יש כוונה לצרף למיגון גם מערכת הגנה אקטיבית מדגם "חץ דורבן".
הדחפורים מופעלים על ידי יחידות הצמ"ה של חיל ההנדסה הקרבית, על ידי לוחמים שעברו קורס צמ"ה ייעודי בבית הספר להנדסה צבאית, ופעילים במגוון תחומים ומשימות, בעתות שגרה ובעתות מלחמה. צוות הדחפור מורכב משני לוחמים: מפעיל ומפקד. המפעיל נוהג בדחפור ומפעיל את הכלים, ואילו המפקד משמש כאחראי קשר ותצפית וכמקלען בעת הצורך.
ייעודיהם של דחפורי חיל ההנדסה במלחמה כוללת הם:
פריצה הנדסית – פריצת צירים, הרס סוללות, כיסוי תעלות, סלילת דרכים, ניקוי זירות מטענים ופינוי מוקשים.
הבטחת ניידות של הכוחות גם באמצעות חילוץ כלי רכב ורכב קרבי משוריין תקועים או פגועים. על פי תורת חילוץ הרק"ם בצה"ל, לחוליית המחלצים של חיל החימוש מצטרף דחפור המאבטח את הכוחות על ידי בניית חומת מפגע סביבם, ובמקרה הצורך הופך, דוחף או גורר טנקים וכלי רכב. ב־2008 הוסבו מספר דחפורי D9L לדחפורי חילוץ במטרה שיתגברו או יחליפו את טנק החילוץ M-88 המיושן. על הדחפורים הותקנו התקני חיבור וכננת חילוץ שמאפשרים חיבור לרכב קרבי משוריין וגרירה של הכלי הפגוע.
בניית עמדות מגנן, עמדות ירי וסוללות עפר לטנקים של חיל השריון כנגד ירי נ"ט.
חישוף צבאי, כגון גילוח צמחייה ומבנים שיכולים להסתיר מטעני גחון, מטעני צד ומארבים של כוחות אויב, וכן לשם חשיפת פירי מנהרות ומשגרי רקטות מוטמנים ("בורות שיגור").
הריסת תשתיות אויב (לאחר שהשתלטו עליהם) ובהן מבנים, מוצבים, ביצורים, דרכי גישה ועוד.
לוחמה בשטח בנוי, כולל פתיחת צירים ממולכדים, פריצת מכשולים והריסת מבנים תחת אש.
בעימות נמוך עצימות, בלחימה בשטח בנוי ובלוחמה בטרור הדחפורים הממוגנים גם הורסים מבנים ובתים ממולכדים שבהם מתבצרים מחבלים חמושים היורים על הכוחות, כגון בנוהל סיר לחץ. השריון של ה־D9 מקנה לו עמידות בפני יריות ומטעני חבלה, ולכן הוא מועדף על פני כלי צמ"ה אחרים (כמו מחפר ויעה אופני) כאשר ישנה סכנה של ירי ומטענים מהמבנה.
בעת שגרה משמשים הדחפורים לפעילות ביטחון שוטף, חישוף צבאי, עבודות עפר, בניית מגננים וחומות מפגע, סיוע בעבודות בנייה וביצור, הכשרת צירים, כיבוי אש, חילוץ כלי רכב ופעילות הנדסית לצד כלי צמ"ה אחרים. הדחפורים הכבדים גם משמשים לפינוי שדות מוקשים ישנים בגבולות שלום. דחפורי D9 משמשים גם את יחידות סילוק הפצצות (ס"פ) של חיל ההנדסה הקרבית, כולל את פלגות הס"פ של יהל"ם, המצוידות גם בדחפורי D9T המופעלים בשלט רחוק.
החשיבות של ה־D9 גדלה במהלך מבצע שלום הגליל ובמהלך הלחימה ברצועת הביטחון בדרום לבנון בשנים 1982–2000, אז מצאו את עצמם מפעילי הדחפורים בחזית לעיתים קרובות במשימות של פריצת צירים וטיפול במטעני חבלה ומוקשי נ"ט, דבר שהוביל למיגון הדחפורים. זינוק נוסף בפופולריות של ה־D9 וההכרה בחשיבותו הצבאית אירעו במהלך האינתיפאדה השנייה (2000–2005) בה שימש ה־D9 – בנוסף לפריצת צירים, ניקוי זירות מטענים וחילוץ כלי רכב – גם ללוחמה פעילה בטרור על ידי הריסת מבנים תחת אש והכרעת המחבלים המתבצרים בהם. מאז הפך ה־D9 לאחד הכלים המרכזיים בפעילות הצבאית ללוחמה בטרור. במלחמת חרבות ברזל, ה־D9 היה כלי מרכזי ואפקטיבי ביותר בתמרון הקרקעי ברצועת עזה - הן מבחינה הגנתית והן מבחינה התקפית - והוביל את כוחות החי"ר והשריון בלוחמה בשטח בנוי והריסת תשתיות טרור, בפריצת צירים בטוחים, בנטרול מטעני חבלה ומבנים ממולכדים, ובחישוף פירי מנהרות ומשגרי רקטות מוטמנים. דחפורי D9 לקחו חלק חשוב גם בתמרון הקרקעי בלבנון ובלחימה בזירת יהודה ושומרון, שם עיקר תפקידם היה לפתוח צירים בטוחים לכוחות ולנטרל מטעני חבלה שהטמינו המחבלים. בעקבות הלחימה העצימה והביקוש הרב לדחפורים בקרב הכוחות בשטח, רכש צה"ל דחפורי D9 חדשים רבים, שחלקם יוסבו לתצורת D9 פנדה המופעלת בשלט רחוק.
עיקר שימושו של ה־D9 כיום הוא בעימות עם גורמי טרור פלסטיני, בעבודות עפר והנדסה שגרתיות, בחילוץ טנקים ורכב קרבי משוריין, ובפעילות ביטחון שוטף בגבולות ישראל. בשל מיגונו הכבד הוא הכלי ההנדסי המועדף לפעילות הנדסה בגבולות מסוכנים כגון ציר הוברס (ציר הביטחון של גדר המערכת סביב רצועת עזה) וגבול הצפון עם דגש על גזרת הר דב.
בעקבות ההצלחה הרבה של צה"ל בשימוש בדחפורי D9 משוריינים, רכשו הכוחות המזוינים של ארצות הברית דחפורי קטרפילר די־9 עם ערכת המיגון שפותחה בישראל, ואלה שירתו במלחמת עיראק וזכו לביקורות חיוביות מהחיילים. חברת קטרפילר מציעה גם גרסה ממוגנת של דחפור הקטרפילר די־7 הקטן יותר, שנועדה לצרכים צבאיים ופינוי מוקשים. בעימותים הפנימיים בסוריה ולבנון נעשה שימוש בדחפורים בעלי מיגון מאולתר, בהשראת השימוש של ישראל בדחפורים. עם זאת, ארגוני שמאל רדיקלי מתחו ביקורת על צה"ל וחברת קטרפילר בשל השימוש של צה"ל בדחפורים להריסת בתים בסכסוך הישראלי־פלסטיני ובניית גדר ההפרדה ביהודה ושומרון.
דחפור D9 צה"לי משוריין. מיגון הדחפור כולל לוחות שריון על תא המפעיל והמערכות המכניות (בהן הבוכנות), זחלים משוריינים, מיגון "כלוב" כנגד רקטות נ"ט וחלונות מזכוכית משוריינת (נראים בצבע תכלת בעד סורגי הכלוב). על דלת המפקד ישנו חרך ירי המאפשר לצוות הדחפור להגן על עצמו כאשר הוא מותקף. על הגג ניתן להתקין מקלע.